AARHUS: I januar 2015 lavede Aarhus Kommune en større investering, da man købte Amtssygehuset for 400 millioner kroner fra regionen.

Visionerne for den 68.000 kvadratmeter store grund og de historiske bygninger var en ny, attraktiv bydel i hjertet af Aarhus med plads til omkring 2.500 beboere.

De visioner er nu kommet et skridt tættere på, efter tre tværfaglige hold i fire måneder har arbejdet på at komme med hver deres bud på en udviklingsplan. De bud er netop afleveret til kommunen, som over de næste måneder skal evaluere forslagene, som også borgerne kan få indflydelse på.

- Amtssygehuset rummer med sin fantastiske beliggenhed og lange historie et enormt potentiale. Jeg er derfor meget spændt på at se resultatet af holdenes indsats, og jeg glæder mig til den kommende evalueringsproces, hvor også åhusianerne får mulighed for at bidrage til diskussionen, lyder det fra rådmand for Teknik og Miljø, Kristian Würtz.

Der vil primært blive tale om et boligområde på den store grund. Samtidig skal dele af det gamle hospitalskompleks bevares og indrettes til boliger, og at der derudover skal bygges masser af nyt.

Alt i alt vil der på området blive plads til minimum 100.000 etagekvadratmeter boliger og erhverv.

Det er planen, at Universitetshospitalet flytter alle sine sygehusfunktioner fra Amtssygehuset til Skejby senest i 2018. Derefter begynder arbejdet med at forvandle sygehusgrunden til boligområde.

De tre hold vil præsentere deres forslag på et borgermøde mandag 20. marts kl. 18:30 på Centralværkstedet, hvor input er velkomne.

Aarhus Kommune vil efter evalueringen afgøre, hvorvidt et eller flere af de tre teams skal fortsætte som rådgivere, når den endelige udviklingsplan for området skal udarbejdes.

Nedenfor kan du se de tre visualiseringer, som er knyttet til de tre forslag: